作者:陳人傑
標題:沁園春
內容:太歲茫茫，猶有歸時，我胡不歸。為桂枝關約，十年闕下，梅花夢想，半夜天涯。婪尾三杯，膠牙一標，節物依然心事非。長安市，只喧喧簫鼓，催老男兒。篝燈自理征衣。正歷亂愁腸千萬絲。想椒盤寂寞，空傳舊頌，桃符冷落，誰撰新詩。世事乾忙，人生寡遂，何限春風拋路歧。身安處，且開眉一笑，何以家為。